กรณีศึกษา ช.การช่าง บริษัทก่อสร้าง ที่กำไรมากที่สุดได้ เพราะการลงทุน
ช.การช่าง ทำอย่างไรถึงกลายเป็น เบอร์ 1 ได้ ลงทุนแมนจะเล่าให้ฟัง
10 พ.ค. 2566

กรณีศึกษา ช.การช่าง บริษัทก่อสร้าง ที่กำไรมากที่สุดได้ เพราะการลงทุน /โดย ลงทุนแมน
รู้หรือไม่ บริษัทรับเหมาก่อสร้าง ที่รายได้มากที่สุดในตลาดหลักทรัพย์ คือ
อันดับ 1 บริษัท อิตาเลียนไทย ดีเวล๊อปเมนต์ จำกัด (มหาชน)
อันดับ 2 บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน)
อันดับ 3 บริษัท ช.การช่าง จำกัด (มหาชน)
แต่รู้ไหมว่า เบอร์ 1 อย่าง อิตาเลียนไทย ขาดทุนกว่า 4,759 ล้านบาท ในขณะที่ ช.การช่าง ที่มีรายได้น้อยกว่าถึง 3 เท่าตัว กลับมีกำไรและมูลค่าบริษัทมากที่สุดในอุตสาหกรรมนี้
ช.การช่าง ทำอย่างไรถึงกลายเป็น เบอร์ 1 ได้
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
บริษัท ช.การช่าง จำกัด (มหาชน) หรือ CK เป็นหนึ่งในบริษัทรับเหมาก่อสร้างที่จดทะเบียนในตลาดหลักทรัพย์
โดยมีโครงการก่อสร้างที่คุ้นหูมากมาย ไม่ว่าจะเป็น รถไฟฟ้าใต้ดิน MRT, สนามบินดอนเมือง และทางด่วนต่าง ๆ เช่น ทางด่วนบางนา, ทางพิเศษศรีรัช
ที่น่าสนใจคือ ในปี 2565 ที่ผ่านมา
หากเทียบกับบริษัทรับเหมาก่อสร้างที่อยู่ในตลาดหลักทรัพย์เช่นกัน อย่างเช่น
- บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD
- บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC
เมื่อดูที่ผลประกอบการทั้ง 3 บริษัท ดูเหมือนว่า ช.การช่าง จะทำผลงานได้ดีที่สุด
โดยถ้าเราเข้าไปดูรายได้และกำไรของ 3 บริษัทก่อสร้าง ที่ใหญ่ที่สุดในตลาดหลักทรัพย์ ปี 2565 พบว่า
- บริษัท อิตาเลียนไทย ดีเวล๊อปเมนต์ จำกัด (มหาชน)
รายได้ 67,833 ล้านบาท
ขาดทุน 4,759 ล้านบาท
- บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน)
รายได้ 30,575 ล้านบาท
กำไร 857 ล้านบาท
- บริษัท ช.การช่าง จำกัด (มหาชน)
รายได้ 19,438 ล้านบาท
กำไร 1,105 ล้านบาท
จะเห็นว่าแม้จะมีรายได้หลักหมื่นล้านบาท แต่ก็มีอัตรากำไรที่ค่อนข้างต่ำ เนื่องจากผู้รับเหมารายใหญ่ส่วนมากจะเข้าหางานประมูลเป็นหลัก ซึ่งแม้จะมีมูลค่าโครงการสูง แต่ก็ต้องแข่งกันประกวดราคา เพื่อให้ได้งาน ทำให้กำไรที่ได้ค่อนข้างต่ำ
อีกทั้งยังมีเรื่องของ ค่าแรงงาน ค่าวัตถุดิบ กฎเกณฑ์ของภาครัฐ ความผันผวนของค่าเงิน (กรณีไปรับงานต่างประเทศ) โดยเฉพาะอัตราดอกเบี้ย ที่บริษัทกู้เงินมาใช้ในการพัฒนาโครงการ
แต่ที่น่าสนใจคือ แม้จะมีรายได้น้อยที่สุด แต่ ช.การช่าง กลับมีกำไรมากที่สุด จากการลงทุนที่หลากหลาย
โดยบริษัทมีกลยุทธ์คือ เข้าประมูลโครงการที่มีลักษณะเป็นสัมปทาน จากหน่วยงานภาครัฐ ซึ่งเป็นโครงการที่เกี่ยวข้องกับระบบสาธารณูปโภค จากนั้นจัดตั้งบริษัทขึ้นเพื่อลงทุนและบริหารจัดการโครงการที่ได้มา
					
บริษัทของ ช.การช่าง ที่ว่าคือ
- 34.41% ในบริษัท ทางด่วนและรถไฟฟ้ากรุงเทพ จำกัด (มหาชน) (BEM) ให้บริการทางพิเศษ และรถไฟฟ้าใต้ดิน
- 30% ในบริษัท ซีเค พาวเวอร์ จำกัด (มหาชน) (CKP) ผู้ผลิตและจำหน่ายไฟฟ้า
- 19.40% ในบริษัท ทีทีดับบลิว จำกัด (มหาชน) (TTW) ผู้ผลิตและจำหน่ายน้ำประปา
โดยถ้าเข้าไปดูส่วนของผลตอบแทนจากทั้ง 3 บริษัทที่ ช.การช่าง เข้าไปลงทุนนั้น พบว่า
- ส่วนแบ่งกำไรจาก BEM เท่ากับ 799 ล้านบาท
- ส่วนแบ่งกำไรจาก CKP เท่ากับ 765 ล้านบาท
- เงินปันผลจาก TTW เท่ากับ 465 ล้านบาท
ซึ่งนอกจากผลตอบแทนที่ได้รับจากการลงทุนแล้ว
ช.การช่าง ก็ยังได้รับงานก่อสร้างในหลายโครงการจากบริษัทเหล่านี้
 
อย่างเช่น โครงการรถไฟฟ้าใต้ดิน ที่ ช.การช่าง สร้างรถให้กับ BEM หรือเขื่อนไซยะบุรี ที่สร้างให้กับ CKP
จะเห็นว่า หาก ช.การช่าง ไม่มีรายได้จากการลงทุนในทั้ง 3 บริษัท และเลือกที่จะอาศัยเพียงรายได้จากธุรกิจก่อสร้างเพียงอย่างเดียว ผลประกอบการในปี 2565 ของกิจการก็อาจออกมาขาดทุนได้เช่นกัน
กรณีศึกษาของบริษัท ช.การช่าง จึงเป็นตัวอย่างที่ดีของกิจการที่กระจายการลงทุนและมีรายได้มากกว่าหนึ่งทาง และทำให้รายได้นั้นเป็นรายได้ประจำ
 
ซึ่งปัจจัยเหล่านี้เองทำให้ ช.การช่าง ที่แม้จะมีรายได้น้อยกว่า อิตาเลียนไทย และซิโน-ไทย
แต่ก็สามารถขึ้นมาเป็นบริษัทก่อสร้างไทย ที่กำไรมากที่สุด ได้เช่นกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
Reference
-รายงานประจำปี บริษัท ช.การช่าง จำกัด (มหาชน) ปี 2565